b'\n_START_ARTICLE_\nHorslunde\n_START_SECTION_\nFaciliteter\n_START_PARAGRAPH_\nHorslunde blev i 2010 k\xc3\xa5ret til "\xc3\x85rets landsby" i Danmark. Dommerkomiteen lagde v\xc3\xa6gt p\xc3\xa5, at byen med folkeligt engagement og f\xc3\xa6llesskab har form\xc3\xa5et at bevare den offentlige og private service: dagplejelegestue, b\xc3\xb8rnehave, folkeskole, privatskole, ungdomsklub, sportshal, idr\xc3\xa6tsanl\xc3\xa6g, skoletandl\xc3\xa6ge, bibliotek, \xc3\xa6ldrecenter, busterminal, musikskole, l\xc3\xa6gehus, alsidige foreningstilbud, apotekerudsalg, postbutik, pengeinstitut, superbrugs, k\xc3\xb8bmand, benzinanl\xc3\xa6g, bager, vaskeri, fris\xc3\xb8r, h\xc3\xa5ndv\xc3\xa6rksvirksomheder, galleri mv. Byen holder traditionerne i h\xc3\xa6vd med fastelavn, sankthans, h\xc3\xb8stfest, juletr\xc3\xa6 mv., men har ogs\xc3\xa5 skabt den nye aktivitet "Horslunde som energilandsby", hvor lokale h\xc3\xa5ndv\xc3\xa6rkere har udf\xc3\xb8rt energibesparende arbejde for knap 8 mill. kr. med st\xc3\xb8tte fra Realdania og den statslige indsatspulje._NEWLINE_Folkeskolen Nordvestskolen har en afdeling i Horslunde med 275 elever, fordelt p\xc3\xa5 0.-9. klassetrin, samt SFO\'en Ravnekrogen. Privatskolen Horslunde Realskole har 180 elever, fordelt p\xc3\xa5 0.-9. klassetrin, samt SFO. Daginstitutionen Stjernehuset har 4 b\xc3\xb8rnegrupper._NEWLINE_Ravnsborghallen best\xc3\xa5r af Hal A med 6 badmintonbaner og kapacitet til 1000 g\xc3\xa6ster, Hal B med 4 badmintonbaner, Hal D p\xc3\xa5 100 m\xc2\xb2 med spejlv\xc3\xa6g samt motionsrum p\xc3\xa5 70 m\xc2\xb2. Horslunde Selskabslokaler er indrettet i en tidligere bankfilial og har service til 70 personer.\n_START_SECTION_\nHistorie\n_START_PARAGRAPH_\nI 1873 beskrives byen s\xc3\xa5ledes: "Horslunde med Kirke, Pr\xc3\xa6stegaard, Skole, Hospital"._NEWLINE_I 1899 beskrives byen s\xc3\xa5ledes: "Horslunde (gml. Form Hors\xc3\xa6lund...) med Kirke, Pr\xc3\xa6stegd., Skole, Realskole (opr. 1895), Fribolig (for 4 Kvinder under Fattigv.), Forsamlingshus (opf. 1889), Postekspedition, Telefonstation, Saftstation for Nakskov Sukkerfabrik, Kro, Dampm\xc3\xb8lle, Savv\xc3\xa6rk, Maltg\xc3\xb8reri, Bageri, Uldstrikkeri, m.m."\n_START_SECTION_\nSaftstationen\n_START_PARAGRAPH_\nDa Nakskov Sukkerfabrik blev opf\xc3\xb8rt i 1882, blev der i Horslunde bygget en af de 5 saftstationer p\xc3\xa5 Vestlolland, som skulle udvinde saften af sukkerroerne og sende den videre til fabrikken. I roekampagnerne blev der ansat ca. 70 arbejdere til treholdsdriften p\xc3\xa5 hver saftstation. Fra saftstationen blev der anlagt to roebaner: En til Utterslev, Vintersborg, Alleenborg og Vindeby M\xc3\xb8lle. Og en der forgrenede sig til mange store g\xc3\xa5rde p\xc3\xa5 Nordvestlolland \xe2\x80\x93 helt ud til N\xc3\xb8jsomhed og Stensg\xc3\xa5rd \xe2\x80\x93 og endte p\xc3\xa5 fabrikken i Nakskov. Horslunde Saftstation blev lukket i 1959.\n_START_SECTION_\nJernbanen\n_START_PARAGRAPH_\nHorslunde havde station p\xc3\xa5 Nakskov-Kragen\xc3\xa6s Jernbane (1915-67) og var banens st\xc3\xb8rste mellemstation. Saftstationen og jernbanen skabte v\xc3\xa6kst i byen, og stationsbyen fik bryggeri, vandv\xc3\xa6rk, l\xc3\xa6gebolig, jordemoderhus, dyrl\xc3\xa6gebolig, idr\xc3\xa6tsplads og alderdomshjem._NEWLINE_Stationen havde langt oml\xc3\xb8bsspor og separat l\xc3\xa6ssespor med privat varehus og stikspor til en enderampe. Den monumentale stationsbygning er bevaret p\xc3\xa5 Stationsvej 6.'